# B. Osobitná časť

**K článku I**

**K bodom 1 a 5**

Všeobecne: V § 4 sa vykonáva úprava v nadväznosti na úpravu prílohy č. 3, v ktorej sa vypúšťa časť B (najvyššie prípustné hodnoty ustanovených ukazovateľov dietetickej kvality krmív) a úprava najvyšších prípustných limitov rádioaktívnej kontaminácie krmív, ktorá bola doteraz upravená v prílohe č. 3 časti C, sa navrhuje upraviť v § 4 odkazom na príslušné priamo uplatniteľné nariadenie Európskej únie. V nadväznosti na túto úpravu sa ruší členenie prílohy č. 3 na časti.

Osobitne k vypusteniu časti B z prílohy č. 3: V časti B prílohy č. 3 sú ustanovené limitné hodnoty ustanovených ukazovateľov dietetickej kvality krmiva, ktorých posudzovanie nie je zahrnuté v legislatíve Európskej únie. Aplikačná prax preukázala, že konečný prejav, teda prekročenie najvyššej prípustnej hodnoty, je možné kontrolovať inými vhodnými spôsobmi, a to kontrolou možných príčin vzniku nekvalitného krmiva cez kontrolu požiadaviek vyplývajúcich z právnych predpisov Európskej únie, ktoré sa vzťahujú k dodržiavaniu vhodných skladovacích podmienok, ku kontrole vstupných surovín, ku kontrole implementácie systému HACCP v procese výroby krmiva. Ide o požiadavky vyplývajú z nariadenia Európskeho parlamentu a Rady (ES) č. 183/2005 z 12. januára 2005, ktorým sa stanovujú požiadavky na hygienu krmív v platnom znení. Dodržiavanie vysledovateľnosti krmív vyplýva z článku 18 nariadenia (ES) č. 178/2002 Európskeho parlamentu a Rady z 28. januára 2002, ktorým sa ustanovujú všeobecné zásady a požiadavky potravinového práva, zriaďuje Európsky úrad pre bezpečnosť potravín a stanovujú postupy v záležitostiach bezpečnosti potravín v platnom znení. Prevádzkovateľ minimalizuje vznik nekvalitného krmiva aj v prípade použitia vhodných doplnkových látok do krmív.

Osobitne k  úprave najvyšších prípustných limitov rádioaktívnej kontaminácie krmív v § 4: Najvyššie prípustné limity rádioaktívnej kontaminácie krmív boli doteraz upravené v prílohe č. 3 v časti C. Vzhľadom na úpravu týchto limitov v prílohe priamo uplatniteľného predpisu Európskej únie sa navrhuje, aby boli upravené v § 4 odkazom na prílohu III nariadenia Rady (Euratom) 2016/52 z 15. januára 2016, ktorým sa stanovujú najvyššie prípustné hodnoty rádioaktívnej kontaminácie v potravinách a krmivách spôsobenej jadrovou haváriou alebo iným prípadom radiačného ohrozenia a ktorým sa zrušuje nariadenie Rady (Euratom) č. 3954/87 a nariadenia Komisie (Euratom) č. 944/89 a (Euratom) č. 770/90. Doterajšia úprava limitov v prílohe č. 3 časti C je po vecnej stránke totožná s úpravou v prílohe III príslušného priamo uplatniteľného nariadenia Európskej únie.

# K bodom 2 až 4

V prílohe č. 1 sa navrhuje upraviť časti s odporúčanými hodnotami pre obsah nežiadúcich látok, ktorými sú mykotoxíny v kŕmnych surovinách a doplnkových a kompletných krmivách pre zvieratá v súlade s odporúčaním Komisie 2006/576/ES zo 17. augusta 2006 o prítomnosti deoxynivalenolu, zearalenónu, ochratoxínu A, T-2 a HT-2 a fumonizínov vo výrobkoch určených na krmivo pre zvieratá (ďalej len „odporúčanie Komisie 2006/576/ES“) v znení odporúčania Komisie (EÚ) 2016/1319 z 29. júla 2016, ktorým sa mení odporúčanie 2006/576/ES, pokiaľ ide o deoxynivalenol, zearalenón a ochratoxín A v krmive pre spoločenské zvieratá (ďalej len „odporúčanie Komisie (EÚ) 2016/1319“).

Smerodajné hodnoty obsahu mykotoxínov v prílohe č. 1 boli ustanovené podľa prílohy k odporúčaniu Komisie 2006/576/ES. Táto príloha sa odporúčaním Komisie (EÚ) 2016/1319 upravila so zreteľom na najnovšie informácie, pokiaľ ide o toxicitu  týchto mykotoxínov a v záujme poskytnutia dostatočných záruk, pokiaľ ide o zdravie zvierat, pričom úprava prílohy sa v záujme zrozumiteľnosti vykonala nahradením pôvodnej prílohy novou prílohou. Relevantné časti prílohy č. 1 sa navrhuje upraviť v súlade s prílohou k odporúčaniu Komisie (EÚ) 2016/1319.

V súvislosti s aktualizáciou pojmového vymedzenia v prílohe k odporúčaniu Komisie (EÚ) 2016/1316 je potrebné uviesť nasledovné. Pojem „doplnkové a kompletné krmivá“ sa nahradil pojmom „kŕmne zmesi“. Na vnútroštátnej úrovni sa navrhuje ponechať pojem „doplnkové a kompletné krmivá, ktoré sú pojmovo vymedzené v § 2. Pri nežiadúcej látke zearalenón je v slovenskej verzii nevhodne použitý pojem „odstavčatá“, a preto sa ponecháva pojem „prasiatka“ aj so spresnením do cca 35 kg živej hmotnosti. Toto pojmové vymedzenie je dôležité zo zootechnického hľadiska pokiaľ ide o kategorizácii vyrábaných krmív, keďže okrem kategórie odstavu sa vyrábajú aj krmivá pre iné kategórie ošípaných - ciciaky a predvýkrm prasiatka do 35 kg (ide o vyrábané krmivá s receptúrami OŠ 01 predštartérová zmes, OŠ 02 skorý odstav a OŠ 3 zmes pre prasiatka do 35 kg , 56 dní života). Pri obilninách sa obilninových výrobkoch a kukurici sa výrobkov z kukurice sa navrhuje zosúladenie s prílohou tomuto odporúčaniu Komisie aj doplnením vysvetliviek.

Navrhovaná úprava predstavuje v zásade tieto zmeny v porovnaní s platným stavom:

Nemenia limity pre kŕmne suroviny.

Pri fumonizíne B1 + B2 sa nemenia limity pre doplnkové a kompletné krmivá, ale pri prežúvavcoch sa upravuje, že limitná hodnota sa uplatňuje od štyroch mesiacov namiesto piatich. Spresňuje sa, že limit sa vzťahuje na fumonizín B1 + B2 len kombinovane.

Dopĺňa sa limit pre obsah mykotoxínov T- 2 + HT -2, pokiaľ ide o doplnkové a kompletné krmivá pre mačky.

Pri deoxynivalenole sa vypúšťa osobitný limit pre doplnkové a kompletné krmivá pre hydinu, čo znamená, že sa pri nich bude uplatňovať všeobecný limit 5 a dopĺňa sa osobitný limit pre doplnkové a kompletné krmivá pre psy. Ostatné limity sa nemenia.

Pri zearalenóne sa vypúšťa sa limit pre doplnkové a kompletné krmivá pre hydinu a dopĺňajú limity pre doplnkové a kompletné krmivá pre šteňatá, mačiatka, psy a mačky na reprodukciu a limit pre dospelé psy a mačky, iné ako na reprodukciu. Ostatné limity sa nemenia.

Pri ochratoxíne A sa mení limit pre doplnkové a kompletné krmivá pre hydinu z 0,05 na 0,1 a pre ošípané z 0,1 na 0,05, vypúšťa sa limit pre doplnkové a kompletné krmivá pre prežúvavce a limit pre ostatné zvieratá a dopĺňa sa limit pre doplnkové a kompletné krmivá pre mačky a psy.

# K bodu 6

V prílohe č. 3  sa navrhuje upraviť pre všetky druhy krmív hmotnosť navážky vzorky na analýzu pri mikrobiologickej norme na overovanie neprítomnosti patogénnych zárodkoch, najmä rodu Salmonella. Navrhovaná úprava vychádza z ustanovenia harmonizovaného pravidla pre požadovanú hmotnosť vzorky na analýzu pre surové krmivo pre spoločenské zvieratá v prílohe XIII k nariadeniu Komisie (EÚ) 2020/762 z 9. júna 2020, ktorým sa mení nariadenie (EÚ) č. 142/2011, pokiaľ ide o mikrobiologické normy pre surové krmivo pre spoločenské zvieratá, požiadavky týkajúce sa schválených prevádzkarní, technické parametre uplatniteľné na alternatívnu metódu „proces splyňovania podľa Brookesa“ a hydrolýzu kafilerických tukov, ako aj vývoz spracovaného hnoja, určitej krvi, krvných produktov a medziproduktov. Vhodnosť jednotného uplatňovania tohto harmonizovaného pravidla pre všetky druhy krmív vychádza zo všeobecných požiadaviek na bezpečnosť krmív podľa čl. 15 ods. 1, 4 a 6 nariadenia (ES) č. 178/2002 Európskeho parlamentu a Rady z 28. januára 2002, ktorým sa ustanovujú všeobecné zásady a požiadavky potravinového práva, zriaďuje Európsky úrad pre bezpečnosť potravín a stanovujú postupy v záležitostiach bezpečnosti potravín v platnom znení.

V prílohe č. 3 sa súčasne navrhuje zosúladenie názvu krmiva pri ukazovateli, ktorým je baktéria „Clostridium perfringens“, s pojmami používanými v nariadení Komisie (EÚ) č. 142/2011 z  25. februára 2011, ktorým sa vykonáva nariadenie Európskeho parlamentu a Rady (ES) č. 1069/2009, ktorým sa ustanovujú zdravotné predpisy týkajúce sa vedľajších živočíšnych produktov a odvodených produktov neurčených na ľudskú spotrebu, a ktorým sa vykonáva smernica Rady 97/78/ES, pokiaľ ide o určité vzorky a predmety vyňaté spod povinnosti veterinárnych kontrol na hraniciach v platnom znení. Pojem „mäsokostná múčka“ je definovaný v prílohe I ods. 27 tohto nariadenia Európskej únie pre živočíšnu bielkovinu získanú zo spracovania materiálov kategórie 1 alebo 2, ktoré je zakázané používať na kŕmenie, zatiaľ čo pojem „spracovaná živočíšna“ je živočíšna bielkovina (vrátane krvnej múčky a rybej múčky) získaná výlučne z materiálu kategórie 3.

**K článku II**

Dátum nadobudnutia účinnosti návrhu nariadenia vlády je určený tak, aby pri zohľadnení primeranej lehoty bolo čo najskôr zabezpečené uplatňovanie navrhovaných zmien.